Diari Oficial de la Generalitat Valenciana


Sumari del DOGV 5616, del 10-10-2007 (2007/12230)

RESOLUCIÓ de 3 d'octubre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre la Conselleria de Sanitat, l'Agència Valenciana de Salut, el Consorci Hospital General Universitari de València, el Consorci Hospitalari Provincial de Castelló i la Universitat Catòlica de València Sant Vicent Màrtir, per a la participació de les institucions sanitàries en la docència, assistència i investigació universitàries en Ciències de la Salut.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5616

Data del DOGV
:   10-10-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/12775


Data del document
:   03-10-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * administració local
    * universitat
    * ensenyament mèdic
    * cooperació administrativa
    * investigació mèdica

RESOLUCIÓ de 3 d'octubre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre la Conselleria de Sanitat, l'Agència Valenciana de Salut, el Consorci Hospital General Universitari de València, el Consorci Hospitalari Provincial de Castelló i la Universitat Catòlica de València Sant Vicent Màrtir, per a la participació de les institucions sanitàries en la docència, assistència i investigació universitàries en Ciències de la Salut. [2007/12568]  
La conselleria de Sanitat, l'Agència Valenciana de Salut, el Consorci Hospital General Universitari de València, el Consorci Hospitalari Provincial de Castelló i la Universitat Catòlica de València Sant Vicent han subscrit, després de la tramitació prèvia reglamentària, el 10 de setembre de 2007, el Conveni marc de col·laboració per a la participació de les institucions sanitàries en la docència, assistència i investigació universitàries en Ciències de la Salut, i en compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana el conveni esmentat, que ha quedat inscrit en el Registre de Convenis amb el número 1268/2007, i que figura com a annex d'esta resolució.  
València, 3 d'octubre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni marc de col·laboració entre la conselleria de Sanitat, l'Agència Valenciana de Salut, el Consorci Hospital General Universitari de València, el Consorci Hospitalari Provincial de Castelló i la Universitat Catòlica de València Sant Vicent Màrtir, per a la participació de les institucions sanitàries en la docència, assistència i investigació universitàries en Ciències de la Salut  
València, 10 de setembre de 2007  
Reunits  
D'una part, Manuel Cervera Taulet, conseller de Sanitat de la Generalitat, d'acord amb els articles 27 i 28 de la Llei del Consell, i l'article 2 del Decret 120/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Sanitat, i especialment facultat per a la firma d'este conveni per Acord del Consell, de data 7 de setembre de 2007.  
Així mateix, com a president del Consell d'Administració de l'Agència Valenciana de Salut, facultat per a la firma del present conveni per l'Acord d'1 de febrer de 2007 del Consell d'Administració de l'Agència Valenciana de Salut pel qual es deleguen competències en el president del Consell d'Administració i en el director gerent de l'Agència Valenciana de Salut, publicat en el Diari Oficial de la Comunitat Valenciana, de 19 de febrer de 2007, de conformitat amb els articles 26 i 27 de la Llei 3/2003, de 6 de febrer, d'Ordenació Sanitària; i, així mateix,   
I de la mateixa forma, com a president del Consell de Govern del Consorci Hospital General Universitari de València, facultat per a este acte per acord del Consell de Govern del Consorci a què representa i com a vicepresident del Consell de Govern del Consorci Hospitalari Provincial de Castelló, facultat per a este acte per acord del Consell de Govern del Consorci a què representa.  
I d'una altra, José Alfredo Peris Cancio, rector de la Universitat Catòlica de València Sant Vicent Màrtir, amb seu a València, carrer Guillem de Castro 94, inscrita en la Secció Especial del Registre d'Entitats Religioses del Ministeri de Justícia amb el número 193-SE/F i amb CIF J 46998838, facultat per a la firma del present conveni per l'article 42.i dels estatuts de la Universitat Catòlica de València Sant Vicent Màrtir aprovats per mitjà de Decret el 8 de desembre de 2003 i el Decret 53/2004, de 16 d'abril, del Consell de la Generalitat, de reconeixement de la Universitat Catòlica de València Sant Vicent Màrtir.  
Reconeixen mútuament la seua capacitat jurídica suficient, i subscriuen el present document i, per a això  
Exposen  
Primer  
Este conveni té el caràcter d'acord marc de col·laboració entre les parts firmants per a la participació de les institucions sanitàries en la investigació i docència universitàries en Ciències de la Salut.  
Segon  
Que la conselleria de Sanitat i la Universitat Catòlica de València han col·laborat de manera conjunta en la docència i investigació en Ciències de la Salut, a través de dos convenis de col·laboració.   
El primer va ser subscrit el 25 de juliol de 2005, entre la conselleria de Sanitat i la Universitat Catòlica de València Sant Vicent Màrtir per a la realització de pràctiques formatives dels estudiants de la Diplomatura d'Infermeria (Conveni 137/2005).  
El segon conveni de col·laboració per a la realització de pràctiques formatives pels alumnes de Psicologia, Logopèdia i Teràpia Ocupacional en centres de salut, centres de salut pública i hospitals dependents de l'Agència Valenciana de Salut, es va firmar el 17 de juliol de 2006 (Conveni 143/2006). Posteriorment es va subscriure una addenda al conveni el proppassat 25 de maig de 2007.  
Tercer  
Que el Decret 32/2007, de 16 de març, del Consell, autoritza la creació de centres universitaris i la implantació d'ensenyances en la Universitat Catòlica de València Sant Vicent Màrtir.   
Així, s'autoritza l'esmentada universitat la creació en el Campus de València (edifici Sant Carles Borromeu, c/ Quevedo, 2D) de la Facultat de Medicina per a organitzar les ensenyances conduents a l'obtenció del títol oficial de llicenciat en Medicina, llicenciat en Odontologia, diplomat en Fisioteràpia i diplomat en Podologia, la implantació de les quals també s'autoritza.  
Quart  
Que la participació de les institucions sanitàries en la investigació i docència universitàries en Ciències de la Salut, en afegir les titulacions de llicenciat en Medicina, llicenciat en Odontologia, diplomat en Fisioteràpia i diplomat en Podologia, a les prèviament conveniadas de diplomat en Infermeria, llicenciat en Psicologia, diplomat en Logopèdia i diplomat en Teràpia Ocupacional, requerix d'una adequada ordenació per a garantir la formació pràctica dels futurs titulats.  
Cinqué  
Que resulten d'aplicació al present conveni la Llei Orgànica 6/2001, de 21 de desembre, d'Universitats i la Llei 14/1986, de 25 d'abril, General de Sanitat.  
Així mateix, el Reial Decret 1558/1986, de 28 de juny, i les seues modificacions, pel qual s'establixen les bases generals del règim de concerts amb les institucions sanitàries, i l'Orde de 31 de juliol de 1987, per la qual s'establixen els requisits de les institucions sanitàries que puguen ser objecte de concert amb universitats per a desenvolupar la docència en matèries relacionades amb les Ciències de la Salut.  
Amb este ampli sentit de col·laboració, les parts es reconeixen plena capacitat per a la formalització d'este conveni, i per tal d'establir la coordinació necessària entre les funcions assistencial, docent i investigadora, acorden subscriure el present conveni d'acord amb les següents:  
Clàusules  
Primera. Objecte del conveni  
1. L'objecte d'este conveni marc és establir els criteris generals de la participació de les institucions sanitàries en la investigació i docència universitàries en Ciències de la Salut de la Universitat Catòlica de València Sant Vicent Màrtir.  
2. El present conveni marc serà desplegat posteriorment en els seus aspectes concrets i específics, per mitjà de convenis específics per a les diferents titulacions acadèmiques universitàries.  
Segona. Objectius generals del conveni  
1. Els objectius generals del conveni es referixen als previstos en el Reial Decret 1558/1986, de 28 de juny, pel qual s'establixen les bases generals del règim de concerts de les universitats amb les institucions sanitàries.   
2. Així, entre els objectius docents, es troben els de promoció i facilitació de la màxima utilització dels recursos humans i materials de les institucions sanitàries, per a la docència universitària de les diverses ensenyances en ciències de la salut a nivell de pregrau i postgrau, afavorint-ne l'actualització i la contínua millora de la qualitat. Així mateix, la col·laboració s'establix per a la formació clínica i sanitària dels estudiants dels tres cicles universitaris i els estudis de postgrau en aquelles titulacions o matèries relacionades amb les ciències de la salut. En el cas d'alumnes de tercer cicle, la formació s'estendrà al camp de la metodologia i tècniques en investigació biomèdica. D'una altra part, és també un objectiu docent del conveni la cooperació en el manteniment de la qualificació dels professionals de la salut al seu més alt nivell, cuidant la seua actualització i reciclatge, i afavorint la seua incorporació a la docència universitària.  
3. Els objectius assistencials del conveni es referixen a la cooperació perquè les investigacions i ensenyaments universitaris en el camp de les ciències de la salut puguen ser utilitzades per a la millora constant de l'atenció sanitària; així com preveure que coincidisquen la major qualitat assistencial amb la consideració d'institucions sanitàries de caràcter universitari o associat a la universitat, en l'àmbit d'influència de la universitat.  
4. Així mateix, el present conveni té entre els seus objectius la potenciació de la investigació en les ciències de la salut, coordinant les activitats de la universitat amb les institucions sanitàries.  
Tercera. Requisits de les institucions sanitàries  
1. Les institucions sanitàries que es concerten en els diferents convenis específics s'ajustaran al que preveu el Reial Decret 1558/1986, de 28 de juny, i hauran de reunir els requisits enumerats en l'Orde de 31 de juliol de 1987.  
2. Els hospitals i centres d'atenció primària que s'incloguen en els convenis específics, i que no tingueren prèviament el reconeixement d'universitaris, podran ser reconeguts com a universitaris o associats per la conselleria de Sanitat, d'acord amb el que preveuen les normes esmentades en el paràgraf anterior.  
Quarta. Planificació docent i assistencial  
En les institucions sanitàries es podrà impartir docència de forma descentralitzada en les seues vessants pràctica i teòrica, i es procurarà la coordinació harmònica entre la planificació assistencial i la planificació docent dels centres i departaments universitaris. Amb l'objectiu de garantir l'adequada formació dels estudiants, se n'ajustarà la distribució en cada institució sanitària als seus recursos docents i assistencials.  
Cinquena. Coordinació entre institucions  
En desplegament dels conveniu específics, les institucions sanitàries i la Universitat Catòlica de València Sant Vicent Màrtir acordaran anualment, per cada centre sanitari, el nombre d'estudiants que faran les pràctiques, així com els programes d'activitats, duració i períodes de realització. En tot cas, la duració de les pràctiques per estudiant i curs acadèmic, no podrà excedir les limitacions legals establides respecte d'això.  
Sisena. Règim de l'alumnat  
1. L'alumnat no tindrà en cap cas vinculació o relació laboral amb la conselleria de Sanitat, l'Agència Valenciana de Salut, el Consorci Hospital General Universitari de València ni el Consorci Hospitalari Provincial de Castelló, i no podrà percebre cap retribució per les activitats a què donen lloc les pràctiques ni pels resultats que pogueren derivar-se'n.  
2. Cada curs acadèmic se subscriurà un document per cada alumne en pràctiques en què s'incloguen, entre altres, les dades referents a l'estudiant i als estudis universitaris que està cursant, les activitats a realitzar i el lloc, duració i període de realització de les pràctiques, junt amb les dades identificatives dels tutors de la universitat i de les institucions sanitàries.  
3. Les institucions sanitàries facilitaran als tutors responsables de la universitat l'accés als locals on els estudiants estan fent pràctiques, en companyia del tutor designat per aquelles, sempre que la visita siga per motius relacionats amb les pràctiques i durant la seua realització.  
4. L'alumne en pràctiques haurà de confeccionar una memòria sobre les pràctiques realitzades, amb l'assessorament dels tutors designats.  
5. En tot moment, els estudiants aniran proveïts del DNI o targeta universitària d'identificació, i quedaran sotmesos al règim de funcionament del centre sanitari quan resulte compatible amb la normativa ací establida.  
6. Les faltes de puntualitat o d'assistència a les pràctiques, així com les faltes d'aprofitament, i en general, de conducta de l'alumne, seran qualificades com a faltes acadèmiques en la forma i amb la gravetat que es fixe en aplicació del reglament corresponent.  
7. La pràctica de cada estudiant podrà interrompre's, per qualsevol de les parts, per motiu justificat, comunicant-ho per escrit amb antelació, i si això no fóra possible, en el termini de cinc dies des de la seua interrupció, a la Universitat Catòlica de València Sant Vicent Màrtir, qui ho comunicarà, al seu torn, a totes les parts implicades.  
8. Qualsevol eventualitat o accident que poguera produir-se en les institucions sanitàries, serà contemplada a tenor de l'assegurança escolar, de conformitat amb la seua normativa reguladora. La Universitat Catòlica de València Sant Vicent Màrtir disposarà d'una assegurança de responsabilitat civil que cobrisca els possibles danys que puguen ocasionar els alumnes durant les pràctiques.  
Setena. Col·laboració per a la docència dels professionals sanitaris  
1. Este conveni partix del principi general arreplegat en l'article 104 de la Llei 14/1986, de 25 d'abril, General de Sanitat, que assenyala, entre altres, que tota l'estructura assistencial del sistema sanitari ha d'estar en disposició de ser utilitzada per a la docència pregraduada, postgraduada i continuada dels professionals.  
2. Per a això, la conselleria de Sanitat, l'Agència Valenciana de Salut, el Consorci Hospital General Universitari de València i el Consorci Hospitalari Provincial de Castelló, d'acord amb la normativa vigent i a allò que s'ha disposat amb caràcter general en este conveni marc, posaran a disposició d'este fi les institucions sanitàries que es determinen en cada un dels convenis específics per a les diferents titulacions acadèmiques universitàries.  
3. El personal sanitari de la plantilla dels centres sanitaris que es concerten en els respectius convenis específics que col·labore en la docència clínica i no posseïsca plaça docent, podrà sol·licitar al degà de la facultat corresponent un certificat de l'activitat docent feta. Esta certificació serà expedida pel període de temps durant el qual s'ha establit la col·laboració.  
4. La Universitat Catòlica de València Sant Vicent Màrtir, d'acord amb el que establix la base 11 del Reial Decret 1.558/1986, es compromet a reservar una quota de places en els seus programes de doctorat en l'àmbit de les Ciències de la Salut perquè el personal sanitari que no posseïsca el títol de doctor, així com els facultatius residents que facen la formació especialitzada en les institucions concertades, puguen obtindre el títol de doctor.  
A fi de facilitar l'obtenció del títol de doctor als facultatius en possessió del títol d'especialista que hagueren cursat un programa de formació especialitzada en relació directa amb els programes de doctorat, se'ls convalidarà els cursos i seminaris segons el que disposa la normativa vigent.  
Huitena. Règim jurídic dels professors  
1. La Universitat Catòlica de València Sant Vicent Màrtir establirà dos modalitats d'integració, dins de les seues possibilitats, als professionals sanitaris que participen en les pràctiques objecte d'este conveni marc.  
2. La modalitat A, preveu la creació de la figura del Professor Ajudant Assistencial de Pràctiques (PAAP). El PAAP farà el conjunt de les activitats docents i assistencials durant la seua jornada laboral, d'acord amb el Reial Decret 1558/1986, de 28 de juny, pel qual s'establixen les bases generals del règim de concerts entre les universitats i les institucions sanitàries. La dita figura té el règim següent:  
La UCV es compromet a assumir la Formació Contínua dels PAAP, incloent la facilitació de l'obtenció de diplomes universitaris, títols d'expert universitari i màster oficial, així com els estudis i tesi doctoral necessaris per a aconseguir el grau de doctor, així com l'accés a altres servicis de la UCV, en la forma i amb l'abast que es determinen en els convenis específics.  
Els PAAP podran utilitzar els servicis, instal·lacions i equips de la universitat, en la mesura que les activitats de funcionament normal de la universitat ho permeten.   
3) La modalitat B, prevista especialment per als professionals de la medicina, inclourà la contractació per la UCV com a professors associats amb una dedicació proporcional al temps de dedicació estimat, d'acord amb el que preveu la legislació vigent i al que es determine en els convenis específics.  
4) La UCV designarà anualment i informarà la Comissió mixta de seguiment, per a l'aprovació, dels nomenaments dels PAAP i professors associats, seleccionats per la seua idoneïtat i capacitat docent atenent criteris i estàndards de qualitat educativa.   
5) En els convenis específics de cada una de les titulacions es determinaran les relacions funcionals entre els PAAP i els professors associats amb el coordinador de pràctiques de la titulació corresponent de la UCV.  
Novena. Adquisicions  
L'atribució de la titularitat del material inventariable que s'adquirisca per qualsevol de les parts que concerten, durant el període de vigència del present concert, i que n'afecte el contingut, recaurà sobre aquella entitat que haja aportat els recursos necessaris per a l'adquisició.  
Deu. Comissió mixta de seguiment  
1. Dins del mes següent a l'aprovació del present conveni marc, es constituirà una comissió mixta de seguiment composta per un màxim de deu membres, designats a parts iguals pel conseller de Sanitat i el rector de la Universitat Catòlica de València Sant Vicent Màrtir.   
2. Serà president de la dita comissió, de forma alternant pels períodes que es designen, el conseller de Sanitat de la Generalitat o la persona que hi delegue, i el rector de la Universitat Catòlica de València Sant Vicent Màrtir o la persona que hi delegue.  
3. Els acords s'adoptaran per majoria de vots. Els empats els dirimix el vot del president.  
4. Esta comissió es reunirà amb caràcter ordinari semestralment, i extraordinàriament quan ho decidix el president o ho sol·licite una de les parts, per a tractar en tots els casos sobre l'aplicació del present conveni.  
5. Seran competències d'esta comissió, entre altres, les assenyalades en la base sisena del Reial Decret 1.558/1986, així com les següents:  
Participar en l'elaboració dels convenis específics que es facen en desplegament d'este conveni marc.   
Determinar els servicis hospitalaris i unitats i centres sanitaris que participaran en els convenis específics.   
Determinar els professionals - tutors per ambdós parts que faran el seguiment de l'activitat exercida pels alumnes, en desplegament dels convenis específics.   
Dirimir les discrepàncies que pogueren sorgir en la interpretació, aplicació i execució del present conveni marc, sense perjuí de poder interposar els recursos que s'estimen oportuns davant de la jurisdicció competent.   
Valorar la proposta de pròrroga del conveni o de la rescissió, i l'estudi i assessorament de totes les qüestions que siguen sotmeses a la comissió per qualsevol de les parts.  
Totes les altres funcions que es deriven de la normativa vigent d'aplicació, així com les que li siguen encomanades pel conseller de Sanitat, en desplegament del present conveni.  
Onze. Convenis específics  
En desplegament del vigent conveni marc es preveuen els convenis específics per a la docència de les titulacions universitàries que es relacionen a continuació, sense perjuí que es pogueren incloure noves titulacions, per mitjà d'addenda al present conveni, amb l'acord previ de la comissió mixta de seguiment.  
Així, les titulacions universitàries per a les quals es faran convenis específics són:  
Llicenciatura o grau en Medicina.  
Llicenciatura o grau en Odontologia.  
Diplomatura o grau en Fisioteràpia.  
Diplomatura o grau en Podologia.  
Diplomatura o grau en Infermeria.  
Llicenciatura o grau en Psicologia.  
Diplomatura o grau en Logopèdia.  
Diplomatura o grau en Teràpia Ocupacional.  
Dotze. Publicitat  
La publicitat i activitats que la conselleria de Sanitat, l'Agència Valenciana de Salut, el Consorci Hospital General Universitari de València, el Consorci Hospitalari Provincial de Castelló i la Universitat Catòlica de València Sant Vicent Màrtir realitzen a través de qualsevol mitjà de comunicació social, de les accions derivades de l'aplicació del present conveni marc i dels respectius convenis específics, es farà constar expressament la col·laboració convinguda entre institucions.  
Tretze. Duració del conveni i pròrroga  
El present conveni produirà efectes a partir del curs acadèmic 2007/2008, i mantindrà la vigència durant els cinc acadèmics següents, i es prorrogarà per acord exprés pels mateixos períodes, de forma condicionada a la vigència de l'activitat, excepte denúncia expressa per qualsevol de les parts firmants, per escrit i amb una antelació de tres mesos a la finalització del període de vigència o de cada una de les seues pròrrogues.  
Catorze. Vigència de convenis anteriors  
El conveni de col·laboració de 25 de juliol de 2005 entre la conselleria de Sanitat i la Universitat Catòlica de València Sant Vicent Màrtir per a la realització de pràctiques formatives dels estudiants de la Diplomatura d'Infermeria i el Conveni de col·laboració per a la realització de pràctiques formatives pels alumnes de Psicologia, Logopèdia i Teràpia Ocupacional en centres de salut, centres de salut pública i hospitals dependents de l'Agència Valenciana de Salut, de 17 de juliol de 2006, mantindran la seua vigència mentre no se subscriguen els corresponents nous convenis, en desplegament del present conveni marc.  
Quinze. Causes d'extinció  
Seran causes d'extinció del present conveni:  
L'incompliment manifest de les obligacions assumides per qualsevol de les parts.  
L'acord mutu de les parts.  
La denúncia expressa d'una de les parts, amb previ avís, com a mínim, de tres mesos.  
La desaparició de les circumstàncies que el van originar.   
En tot cas, les parts es comprometen a completar la docència fins al terme ordinari de la carrera dels alumnes matriculats.  
I perquè conste als efectes oportuns, en prova de conformitat, les parts firmen el present document, en el lloc i data dalt indicats.  
Per la conselleria de Sanitat, l'Agència Valenciana de Salut, el Consorci Hospital General Universitari de València i el Consorci Hospitalari Provincial de Castelló. Manuel Cervera Taulet.  
Per la Universitat Catòlica de València Sant Vicent Màrtir. José Alfredo Peris Cancio